Direktor Centra za praktičnu politiku za Danas o dešavanjima na Kosovu

Čini mi se da je hapšenje osumnjičenih za učešće u ubistvu Ivanovića i posebno potraga za Milanom Radoičićem izazvala mnogo više uzbuđenja kod vlasti u Srbiji nego uvođenje carina na proizvode iz Srbije.

Foto: Medija centar

Umesto ozbiljne i odmerene reakcije, opet smo imali cirkus na provladinim televizijama, najave rata i huškačke naslove u tabloidima. Sve to zajedno odaje utisak da vlastima u Srbiji nije stalo do smirivanja situacije, već upravo obrnuto – da im ovakve akcije kosovskih vlasti služe upravo za novu mobilizaciju i okupljanje građana oko lažnog patriotizma i navodne odbrane nacionalnih interesa, kaže za Danas Dragan Popović, direktor Centra za praktičnu politiku, komentarišući ponašanje zvaničnog Beograda povodom uvođenja taksi i hapšenja Srba na KiM u akciji povezanoj sa istragom o ubistvu Olivera Ivanovića.

* Iako su protesti najavljeni zbog taksi, predstavnici Srpske liste iskoristili su ih i da zahtevaju da uhapšeni Srbi budu pušteni. Kako to tumačiti? Kao zainteresovanost Beograda za otkrivanje istine o ubistvu Ivanovića ili upravo suprotno?

– Potpuno je nerazumno unapred tvrditi da su uhapšeni pogrešni ljudi. To bi onda značilo i da vlast u Srbiji ima informacije ko su stvarno ubice Olivera Ivanovića. Ako postoje nalozi suda da se ti ljudi privedu, to bi moralo da bude dovoljno i za srpske vlasti. Ne znam koliko uhapšeni ljudi imaju veze sa ubistvom Ivanovića, to je stvar daljeg pravosudnog procesa, ali njihova grčevita odbrana od strane vlasti u Beogradu i njima odanih predstavnika kosovskih Srba ostavljaju vrlo čudan utisak i izazivaju brojne sumnje. S druge strane, i ovaj slučaj jasno pokazuje koliko je saradnja institucija Srbije i Kosova neophodna da bi se uspostavila vladavina prava i da bi građani mogli normalno i bezbedno da žive.

* Ponovo se u kontekstu ubistva Ivanovića pojavilo ime Milana Radoičića, funkcionera Srpske liste?

– Milan Radoičić je, zahvaljujući ovoj vlasti, od sitnog kriminalca sa severa Kosova postao jedan od najmoćnijih ljudi u zemlji sa vrlo razgranatim poslovima, kako na Kosovu, tako i u Srbiji. Svi predstavnici kosovskih Srba koji nisu pod kontrolom vlasti nazivaju ga gospodarem života na severu Kosova, što je uostalom govorio i pokojni Oliver Ivanović. Sada je dobio i formalnu funkciju u okviru Srpske liste iako se radi o osobi kojoj se trenutno sudi za kriminal čak i u Srbiji. Veze Radoičića i njegovih partnera poput Zvonka Veselinovića sa vlastima u Srbiji dokazane su u brojnim istraživačkim tekstovima srpskih novinara, uključujući dobijanje poslova bez tendera, veze sa poslovnim partnerima i advokatima Ane Brnabić i Siniše Malog, sumnjive privatizacije i slično. Srbijom vlada svojevrsna hobotnica sastavljena od prirodne koalicije mafijaških struktura i partijski uzurpiranih institucija čiji temelj je lična vlast jednog čoveka i neograničena moć koncentrisana u njegovim rukama. U takvoj situaciji niko nije siguran, a posebno ne oni koji se na bilo koji način suprotstave ili kritikuju. Svedoci smo da se sa verbalnog već prešlo i na fizičko nasilje i to jeste logična posledica ovakvog načina upravljanja državom i atmosfere koju vlast stvara.

* Vidite li strah u Beogradu od mogućnosti da Priština reši ubistvo Ivanovića i da se ispostavi da neke strukture koje kontroliše Beograd imaju veze s ubistvom?

– Ne verujem da je vlastima u Beogradu stalo da se reši ubistvo Olivera Ivanovića, bar ne na osnovu onoga što smo do sada videli. S druge strane, bojim se da kosovske institucije nisu u stanju da reše ovaj slučaj bez saradnje sa institucijama u Beogradu. Postoji i strah da je vlastima u Prištini korisnije da ne reše slučaj ubistva, već da im pretnja njegovim rešavanjem bude jedan od aduta u pregovorima sa Srbijom. Sever Kosova odavno je Meka za različite vrste kriminalaca i begunaca od pravde. Nažalost, Srbija sve više liči na sever Kosova, a strukture koje su vladale u Mitrovici preuzele su dobar deo vlasti i u Srbiji, koristeći iste metode zastrašivanja i nasilja za postizanje svojih ciljeva.

* Da li je ovo jako „punjenje i pražnjenje“ negativnom energijom i Srba i Albanaca priprema za skoro potpisivanje nekog sporazuma u Briselu ili do toga skoro neće doći?

– Teško je u ovom trenutku dati bilo kakvu suvislu prognozu oko pregovora Srbije i Kosova i mogućih ishoda. Ponašanje učesnika je suviše iracionalno, a Evropska unija je slaba i zaokupljena svojim problemima. Sva je prilika da neće skoro doći ni do kakvog proširenja EU, što je bila glavna šargarepa koja se nudila i Srbiji i Kosovu. Bojim se da su nacionalistička pražnjenja u obe države više izraz potrebe korumpiranih i autoritarnih vlasti da kupe jeftine političke poene među svojim biračima.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se